Carsten Hansen (S), 2001-04-19:
Efter denne lange holmgang omkring arbejdsmiljø og udlicitering skal vi over til det konkrete nu.
Vi skal over til L 213, som jo handler om arbejdsmiljøcertifikat og tilskudsordning.
Det er her, forskellen på Venstre og Socialdemokratiet er til stede, på regeringen og den borgerlige opposition, for det er nemlig her, vi gør noget ved det. Det er her, hvor vi tager fat i arbejdsmiljøcertificeringen, og her får virksomheder med et særlig godt arbejdsmiljø mulighed for at få et certifikat og slippe for den afgift, vi også har lavet.
Vi flytter faktisk hegnspæle på arbejdsmiljøområdet i de her år.
Og her er en af de vigtige pæle i hele det gitter af pæle, vi flytter med i øjeblikket i forhold til at forbedre arbejdsmiljøet, og det her er en af de helt nye veje.
Det er også væsentligt, at egenindsatsen - det er forudsætningen for, at det kan fungere - er i orden, og at den er på et højt niveau.
Det er også væsentligt, at man arbejder med noget andet end kun arbejdsmiljø.
Der er også det rummelige arbejdsmarked, som jo ligger godt i tråd med hele den indsats, vi har gjort i de senere år: for det rummelige arbejdsmarked, for førtidspension og fleksjob, når folk er kommet til skade.
Og her har vi hele forebyggelsesindsatsen med det rummelige arbejdsmarked og sundhedsfremme.
En anden ting, som for os i Socialdemokratiet er meget, meget vigtig, er, at medarbejderne skal inddrages i hele processen.
Det er altså ikke bare en skueproces.
Som noget ganske nyt skal virksomhedens dokumentation vedrørende certificering også være offentlig tilgængelig, og en ting, vi også har diskuteret meget, er at give tilskud til små virksomheder, så de får et incitament til at blive certificeret.
Der er jo 4.500 kr. i engangstilskud.
Det betyder ikke så voldsomt meget for de store virksomheder, men det betyder meget for de små virksomheder.
Vi ser også nogle vigtige profileringsmuligheder for virksomhederne.
Det er jo faktisk et arbejdsmiljømærke, vi indfører, og det bliver jo vigtigere og vigtigere ikke kun, hvad det er for en vare, man producerer, men også hvordan man producerer den, under hvilke forhold man producerer den, og om medarbejdernes arbejdsmiljø er i orden, når man producerer varen.
Vi lægger også vægt på, at de særlig belastede brancher faktisk også her kan slippe for arbejdsmiljøafgiften, hvis ellers de har et særlig godt arbejdsmiljø. Vi kan sige, at modsat den borgerlige opposition vil vi gerne på det ene område her indføre brugerbetaling.
Det er ikke normalt for os, men vi vil ikke blive ved med at leve med, at 65.000 mennesker om året kommer til skade.
Vi vil ikke leve med, at 190 mennesker ud af 10.000 på arbejdsmarkedet hvert eneste år kommer til skade.
Og vi vil ikke leve med de menneskelige lidelser og ulykker, et dårligt arbejdsmiljø fører med.
Derfor er denne her sidste del af incitamentspakken særlig vigtig.
Der er også en anden pointe, som vi synes er vigtig i det her.
Det er faktisk, at alle prognoser peger på, at vi kommer til at mangle arbejdskraft i årene, der står foran os, små ungdomsårgange osv.
Derfor er fastholdelsesdelen så vigtig.
Derfor skal vi passe godt på dem, som er på arbejdsmarkedet, og derfor er forebyggelsen jo også sat i centrum her.
Jeg skal sige, at der også ligger det i det, at virksomhederne i dag jo har et socialt ansvar.
En række virksomheder spiller faktisk godt med.
Men det er jo en særlig pointe, at i sidste ende kommer virksomhederne til at betale, uanset om de gør det over skatterne, eller de gør det direkte ved at have et ordentligt arbejdsmiljø for deres medarbejdere.
Så derfor er der en særlig pointe
: Det er de producerende virksomheder, som kommer til at betale for det.
Vi vil gerne forhindre den her sociale udstødning, inden den sker, inden de her mennesker - i sidste ende - bliver rigtig dyre.
Derfor vil vi have fastholdelsesdelen.
Vi støtter altså forslaget.
Vi ser frem til udvalgsarbejdet.
Vi har også læst høringssvarene og også læst, at der er nogle, der rejser nogle spørgsmål.
Vi er villige til at se på forbedringerne af lovforslaget undervejs i processen og går med åbne øjne ind i en åben proces. Og med de svar, vi har hørt i den debat, der har været, både fra De Konservative og også fra en række andre borgerlige, forventer vi egentlig en åben og en god proces, hvor andre kan byde med og være med i arbejdet omkring certificeringen.